Petr Čech
Petr Čech (Plzeň, 20. svibnja 1982.) je umirovljeni češki nogometni golman i reprezentativac, koji je posljednje igrao za londonski Arsenal; uz to je bio i kapetan češke reprezentacije. Prije potpisivanja za Arsenal 2015. godine, Čech je igrao za FK Chmel Blšany, Spartu Prag, Rennes i Chelsea. Sa 118 nastupa Čech je, trenutno, surekorder po broju reprezentativnih nastupa s Karelom Poborským, a predstavljao je svoju reprezentaciju na Svjetskom prvenstvu 2006. te na Europskim prvenstvima 2004., 2008. i 2012. Na Euru 2004. je proglašen najboljim golmanom turnira, a istu nagradu dobio je i tokom tri sezone Lige prvaka. Danas ga se smatra jednim od najboljih i nacijenjenijih golmana svoje generacije. 

Najviše uspjeha imao je u Chelseaju, za kojeg je potpisao 2004. godine te je tokom 11 sezona skupio 486 službenih nastupa, što ga je stavilo na šesto mjesto igrača s najviše nastupa za klub. S Chelseajem je bio četiri puta prvak Engleske te je isto toliko puta osvojio FA Kup, tri puta Liga kup te po jednom Europa ligu i Ligu prvaka. 

Čech također drži i seriju golmanskih rekorda, među kojima je i onaj za najmanje utakmica potrebnih za 100 utakmica bez primljenog gola (clean sheet) u Premier ligi, postigavši to u 180 utakmica, te onaj za najviše utakmica bez primljenih golova u historiji engleske lige. Također drži i češki profesionalni rekord u trajanju od 903 minute bez primljenog gola. Drži još nekoliko rekorda u Češkoj te je trostruki dobitnik zlatne rukavice za golmana s najviše utakmica bez primljenog gola u engleskoj ligi. 

Češki fudbaleri
Fudbaleri ili nogometaši Chelseaja
Fudbaleri ili nogometaši Arsenala
Biografije, Plzeň